‘આ વાત કેવળ લાડુ પૂરતી મર્યાદિત નથી, બલ્કે એક પરિવારનાં મૂલ્યો તેમાં સહજતાથી વણાયેલાં જોવા મળે છે. પરિવારના એક એવા મોભી હોય, જેમનાથી ડરવાનું ન હોય, પણ તેમની હાજરી એક જાતની હૂંફનો અહેસાસ કરાવતી રહે.’ આમ કહીને દીપકભાઈએ પોતાના પિતાને યાદ કર્યા: ‘મારા પિતાજી 1977 થી ડાયાબિટીસના દરદી હતા. થોડા સમય સુધી તેમણે ચુસ્ત રીતે પરેજી પાળી, પણ પછી તે બધું જ ખાતા હતા. 1996 સુધી તેઓ જીવ્યા અને 79 વર્ષનું આયુષ્ય પામ્યા.’ જો કે, તેમણે એક આનુષંગિક ટીપ્પણી કરતાં કહ્યું, ’79 પાર કરવાં અને 80 એ ન પહોંચવું એ કદાચ આનુવંશિક લક્ષણ હોય છે, એમાં ડાયાબિટીસનો કોઈ દોષ નથી.’ સમીર ધોળકીયાએ લાડુની વાતમાં હોંકારો ભણતાં કહ્યું, ‘લાડુ સર્વશ્રેષ્ઠ મિઠાઈ છે. પાચનમાં સરળ અને બનાવવામાં પણ સરસ. ખાસ કરીને ગોળના લાડુ.’